**Projektas**

**LIETUVOS RESPUBLIKOS**

**RYŠIŲ REGULIAVIMO TARNYBOS**

**DIREKTORIUS**

**ĮSAKYMAS**

DĖL AUKCIONO SUTEIKTI TEISĘ NAUDOTI RADIJO DAŽNIUS (KANALUS) IŠ 713–788 MHz radijo dažnių juostos SĄLYGŲ APRAŠO PATVIRTINIMO

2020 m. d. Nr.

Vilnius

Vadovaudamasis Lietuvos Respublikos elektroninių ryšių įstatymo 55 straipsniu, Radijo dažnių (kanalų) skyrimo ir naudojimo taisyklių, patvirtintų Lietuvos Respublikos ryšių reguliavimo tarnybos direktoriaus 2005 m. spalio 6 d. įsakymu Nr. 1V-854 „Dėl Radijo dažnių (kanalų) skyrimo ir naudojimo taisyklių patvirtinimo“, 32 punktu, Aukciono suteikti teisę naudoti elektroninių ryšių išteklius taisyklių, patvirtintų Lietuvos Respublikos ryšių reguliavimo tarnybos direktoriaus 2005 m. rugsėjo 28 d. įsakymu Nr. 1V-824 „Dėl Aukciono suteikti teisę naudoti elektroninių ryšių išteklius taisyklių patvirtinimo“, 6, 20, 27 ir 35 punktais, Nacionalinės radijo dažnių paskirstymo lentelės ir radijo dažnių naudojimo plano, patvirtintų Lietuvos Respublikos ryšių reguliavimo tarnybos direktoriaus 2016 m. birželio 21 d. įsakymu Nr. 1V-698 „Dėl Nacionalinės radijo dažnių paskirstymo lentelės ir radijo dažnių naudojimo plano patvirtinimo ir kai kurių Lietuvos Respublikos ryšių reguliavimo tarnybos direktoriaus įsakymų pripažinimo netekusiais galios“, 3 punktu ir II skyriaus lentelės 267 punktu, Radijo ryšio plėtros 470–790 MHz radijo dažnių juostoje planu, patvirtintu Lietuvos Respublikos ryšių reguliavimo tarnybos direktoriaus 2018 m. rugpjūčio 10 d. įsakymu Nr. 1V-731 „Dėl Radijo ryšio plėtros 470–790 MHz radijo dažnių juostoje plano patvirtinimo“, bei įgyvendindama 2017 m. gegužės 17 d. Europos Parlamento ir Tarybos sprendimą (ES) 2017/899 dėl 470–790 MHz dažnių juostos naudojimo Sąjungoje (OL 2017 L 138, p. 131) ir atsižvelgdamas į 2016 m. balandžio 28 d. Europos Komisijos įgyvendinimo sprendimą (ES) 2016/687 dėl 694–790 MHz dažnių juostos suderinimo antžeminėms sistemoms, kuriomis galima teikti belaidžio plačiajuosčio elektroninio ryšio paslaugas, ir lankstaus jos naudojimo Sąjungoje nacionaliniais tikslais (OL 2016 L 118, p. 4),

tvirtinu Aukciono suteikti teisę naudoti radijo dažnius (kanalus) iš 713–788 MHz radijo dažnių juostos sąlygų aprašą (pridedama).

Direktorius

PATVIRTINTA

Lietuvos Respublikos ryšių reguliavimo

tarnybos direktoriaus 2020 m.

įsakymu Nr.

AUKCIONO SUTEIKTI TEISĘ NAUDOTI RADIJO DAŽNIUS (KANALUS) IŠ 713–788 MHz radijo dažnių juostos SĄLYGŲ APRAŠAS

**I. BENDROSIOS NUOSTATOS**

1. Aukciono suteikti teisę naudoti radijo dažnius (kanalus) iš 713–788 MHz radijo dažnių juostos sąlygų aprašas (toliau – Aprašas) nustato aukciono suteikti teisę naudoti radijo dažnius (kanalus) iš 713–733 MHz ir 768–788 MHz suporuotos radijo dažnių juostos (toliau – suporuota radijo dažnių juosta) bei 738–753 MHz radijo dažnių juostos (toliau – aukcionas) vykdymo procedūras, pradinės kainos už teisę naudoti radijo dažnius (kanalus) iš Aprašo 2 punkte nurodytų radijo dažnių juostų dydį, aukciono dalyvių kvalifikacinius reikalavimus, radijo dažnių (kanalų) paskirtį ir pagrindines naudojimo sąlygas, kitas aukciono vykdymo sąlygas.
2. Aukcionas skelbiamas suteikti teisę naudoti (toliau visi šiame punkte išvardyti radijo dažnių blokai kartu – radijo dažnių blokai, o kiekvienas atskirai – radijo dažnių blokas):
	1. radijo dažnius (kanalus) iš 713–723 MHz ir 768–778 MHz suporuotos radijo dažnių juostos (radijo dažnių blokas Nr. A1), 723–728 MHz ir 778–783 MHz suporuotos radijo dažnių juostos (radijo dažnių blokas Nr. A2), 728–733 MHz ir 783–788 MHz suporuotos radijo dažnių juostos (radijo dažnių blokas Nr. A3) (toliau bet kuris vienas iš jų - A kategorijos radijo dažnių blokas, visi kartu – A kategorijos radijo dažnių blokai);
	2. radijo dažnius (kanalus) iš 738–743 MHz radijo dažnių juostos (radijo dažnių blokas Nr. B1), 743–748 MHz radijo dažnių juostos (radijo dažnių blokas Nr. B2), 748–753 MHz radijo dažnių juostos (radijo dažnių blokas Nr. B3) (toliau bet kuris vienas iš jų - B kategorijos radijo dažnių blokas, visi kartu – B kategorijos radijo dažnių blokai).
3. Aukciono dalyvis (įskaitant su juo susijusius asmenis) aukciono metu gali teikti kainos pasiūlymus tik dėl vieno arba dviejų A kategorijos radijo dažnių blokų ir (arba) vieno B kategorijos radijo dažnių bloko. Aukciono dalyvis, teikiantis kainos pasiūlymus dėl dviejų A kategorijos radijo dažnių blokų, vienu metu gali būti pateikęs kainos pasiūlymus tik dėl radijo dažnių blokų Nr. A2 ir Nr. A3.
4. Pradinė kaina už teisę naudoti:
	1. radijo dažnių bloką Nr. A1– ............ (......... ) Eur.;
	2. bet kurį kitą A kategorijos radijo dažnių bloką – ............ (......... ) Eur.;
	3. bet kurį B kategorijos radijo dažnių bloką – ............. (..........) Eur. ( toliau pradinė kaina už teisę naudoti bet kurį A arba B kategorijos radijo dažnių bloką – pradinė kaina).
5. Ribinė kaina už teisę naudoti:
	1. radijo dažnių bloką Nr. A1– ............ (......... ) Eur.;
	2. bet kurį kitą A kategorijos radijo dažnių bloką – ............ (......... ) Eur.;
	3. bet kurį B kategorijos radijo dažnių bloką – ............. (..........) Eur.( toliau ribinė kaina už teisę naudoti A arba B kategorijos radijo dažnių bloką – ribinė kaina).
6. Kainos didinimo žingsnis – ......... (.............) Eur.
7. Radijo dažnių blokų paskirtis – antžeminėms radijo ryšio sistemoms, kuriomis galima teikti belaidžio plačiajuosčio elektroninio ryšio paslaugas, steigti ir elektroninių ryšių paslaugas antžeminėmis sistemomis teikti.
8. Aukciono laimėtojams (toliau visi kartu – laimėtojai, o kiekvienas atskirai – laimėtojas) Lietuvos Respublikos ryšių reguliavimo tarnyba (toliau – Tarnyba) išduos leidimus naudoti radijo dažnių blokus, t. y. kiekvienam laimėtojui vieną leidimą naudoti vieną arba du A kategorijos radijo dažnių blokus ir (arba) vieną leidimą naudoti vieną B kategorijos radijo dažnių bloką (toliau visi kartu – leidimai, o kiekvienas atskirai – leidimas).
9. Leidimų galiojimo teritorija – Lietuvos Respublikos teritorija.
10. Radijo dažnių blokų naudojimo terminas – 15 metų nuo atitinkamo leidimo išdavimo datos.
11. Laimėtojo aukciono metu pateiktuose dokumentuose nurodyta informacija ir įsipareigojimai laikomi įsipareigojimais, kuriuos laimėtojas prisiima aukciono metu.
12. Leidimas nesuteikia teisės verstis ūkine veikla, kuri reikalinga leidime nurodytiems įpareigojimams įvykdyti.
13. Apraše vartojamos sąvokos:
	1. **Aukciono etapas** – aukciono tarpsnis, per kurį aukciono dalyviai turi teisę teikti kainos pasiūlymus, radijo dažnių blokų atsisakymus ir (arba) prašymus padaryti aukciono pertrauką.
	2. **Didžiausiosios kainos pasiūlymas** – vieno ar daugiau aukciono dalyvių vieno aukciono etapo metu pasiūlyta didžiausia kaina, kurią aukciono dalyvis įsipareigoja sumokėti už teisę naudoti tam tikrą radijo dažnių bloką.
	3. **Didžiausiosios kainos siūlytojas** – aukciono dalyvis, pateikęs didžiausiosios kainos pasiūlymą.
	4. **Garantinė suma** – banko garantijoje arba draudimo įmonės laidavimo rašte, kuriuo užtikrinama, kad laimėtojas sumokės pradinę įmokos, kuri yra lygi didžiausiai jo pasiūlytai kainai už aukciono būdu suteikiamą teisę naudoti tam tikrus radijo dažnių blokus (toliau – įmoka), dalį, (toliau – garantinis raštas) nurodyta pinigų suma, kurią bankas ar draudimo įmonė pagal banko garantijos arba draudimo įmonės laidavimo naudos gavėjo pareikalavimą įsipareigoja sumokėti į Aprašo 65 punkte nurodytą sąskaitą.
	5. **Kainos didinimo žingsnis** – mažiausias galimas skirtumas tarp vykstančio aukciono etapo metu pateikto kainos pasiūlymo ir paskutinio įvykusio aukciono etapo metu nustatyto didžiausiosios kainos pasiūlymo.
	6. **Kainos pasiūlymas** – aukciono dalyvio aukciono etapo metu pasiūlyta kaina, kurią aukciono dalyvis įsipareigoja sumokėti už teisę naudoti tam tikrą radijo dažnių bloką.
	7. **Pirmaujantis didžiausiosios kainos siūlytojas** – didžiausiosios kainos siūlytojas, atitinkantis Aprašo 48 arba 49 punkte nurodytus kriterijus.
	8. **Pranešimas** – aukciono dalyvio pateikti kainos pasiūlymai, radijo dažnių blokų atsisakymas arba prašymas padaryti aukciono pertrauką.
	9. **Tinklo valdymo centras** (angl. *network operations center***)** – viena ar daugiau vietų, iš kurių elektroninių ryšių tinklas kontroliuojamas ir (arba) valdomas telekomunikacijų sistemų pagalba.
	10. Kitos Apraše vartojamos sąvokos apibrėžtos Lietuvos Respublikos elektroninių ryšių įstatyme, Nacionalinės radijo dažnių paskirstymo lentelės ir radijo dažnių naudojimo plano, patvirtintų Lietuvos Respublikos ryšių reguliavimo tarnybos direktoriaus 2016 m. birželio 21 d. įsakymu Nr. 1V-698 „Dėl Nacionalinės radijo dažnių paskirstymo lentelės ir radijo dažnių naudojimo plano patvirtinimo ir kai kurių Lietuvos Respublikos ryšių reguliavimo tarnybos direktoriaus įsakymų pripažinimo netekusiais galios“, (toliau – Dažnių lentelė) ir Aukciono suteikti teisę naudoti elektroninių ryšių išteklius taisyklėse, patvirtintose Tarnybos direktoriaus 2005 m. rugsėjo 28 d. įsakymu Nr. 1V-824 „Dėl Aukciono suteikti teisę naudoti elektroninių ryšių išteklius taisyklių patvirtinimo“, (toliau – Aukciono taisyklės).

**II. AUKCIONO DALYVIŲ KVALIFIKACINIAI REIKALAVIMAI**

1. Aukcione gali dalyvauti asmenys, atitinkantys Aprašo 15 punkte nurodytus kvalifikacinius reikalavimus, jeigu Aukciono taisyklių nustatyta tvarka jie pateikė Aprašo 25 punkte nurodytus aukciono dokumentus (toliau – aukciono dokumentai) ir šie dokumentai buvo įregistruoti Tarnyboje. Asmuo nuo aukciono dokumentų įregistravimo Tarnyboje momento yra laikomas aukciono dalyviu.
2. Aukciono dalyvis turi atitikti šiuos kvalifikacinius reikalavimus:
	1. Aukciono dalyvis teisės aktų nustatyta tvarka yra įregistruotas Europos Sąjungos (toliau – ES) ar Šiaurės Atlanto sutarties organizacijos (angl. *North Atlantic Treaty Organization*) (toliau – NATO) valstybėje narėje arba yra jos pilietis.
	2. Kiekvienas aukciono dalyvio dalyvis (akcininkas, narys, dalininkas ir pan.), turintis ne mažiau kaip 1/3 balsų dalyvių susirinkime, yra registruotas ES ar NATO valstybėje narėje arba yra jos pilietis.
	3. Aukciono dalyvis ne mažiau kaip 5 (penkerius) pastaruosius metus nepertraukiamai verčiasi viešųjų telefono ryšio paslaugų ir (arba) duomenų perdavimo paslaugų teikimu ir 2020 m. rugsėjo 30 d. turėjo ne mažiau kaip 20 000 (dvidešimt tūkstančių) abonentų, kuriems teikiamos šiame papunktyje nurodytos paslaugos.
	4. Aukciono dalyvis nėra bankrutavęs, likviduojamas, jam nėra iškelta bankroto ar restruktūrizavimo byla, nevykdomas bankroto procesas ne teismo tvarka arba jo padėtis yra analogiška pagal valstybės, kurioje yra registruotas, įstatymus.
	5. Aukciono dalyvis nėra su kreditoriais sudaręs taikos sutarties, nėra sustabdęs ar apribojęs savo veiklos, nesiekiama priverstinio likvidavimo procedūros ar susitarimo su kreditoriais arba jo padėtis yra analogiška pagal valstybės, kurioje yra registruotas, įstatymus.
	6. Aukciono dalyvis yra įvykdęs įsipareigojimus, susijusius su mokesčių mokėjimu pagal Lietuvos Respublikos įstatymus ir valstybės, kurioje yra registruotas, įstatymus.
	7. Aukciono dalyvis yra įvykdęs įsipareigojimus, susijusius su socialinio draudimo įmokų mokėjimu pagal Lietuvos Respublikos įstatymus ir valstybės, kurioje yra registruotas, įstatymus.
3. Aukciono dalyvio pateikti aukciono dokumentai atmetami ir nenagrinėjami, jeigu:
	1. aukciono dokumentai neatitinka skelbiant aukcioną ar Apraše nurodytų sąlygų;
	2. trūksta kurių nors iš Apraše nurodytų aukciono dokumentų arba pateikti aukciono dokumentai neatitinka Aukciono taisyklių 25 ir (ar) 26 punktų ar Aprašo reikalavimų;
	3. aukciono dokumentuose nurodyti ne visi reikalingi duomenys;
	4. aukciono dalyvis nėra įregistruotas ES ar NATO valstybėje narėje arba nėra jos pilietis;
	5. bent vienas aukciono dalyvio dalyvis (akcininkas, narys, dalininkas ir pan.), turintis ne mažiau kaip 1/3 balsų dalyvių susirinkime, nėra įregistruotas ES ar NATO valstybėje narėje arba nėra jos pilietis;
	6. aukciono dalyvis yra bankrutavęs, likviduojamas, jam yra iškelta bankroto byla, vykdomas bankroto procesas ne teismo tvarka arba jo padėtis yra analogiška pagal valstybės, kurioje yra registruotas, įstatymus;
	7. aukciono dalyvis yra su kreditoriais sudaręs taikos sutartį, sustabdęs ar apribojęs savo veiklą, siekiama priverstinio likvidavimo procedūros ar susitarimo su kreditoriais arba jo padėtis yra analogiška pagal valstybės, kurioje yra registruotas, įstatymus;
	8. aukciono dalyvis nėra įvykdęs įsipareigojimų, susijusių su mokesčių ir (arba) socialinio draudimo įmokų mokėjimu pagal Lietuvos Respublikos įstatymus arba valstybės, kurioje yra registruotas, įstatymus;
	9. aukciono dalyviui yra iškelta restruktūrizavimo byla;
	10. aukciono dalyvis apie tai, kad jis atitinka Apraše nustatytus kvalifikacinius reikalavimus, yra pateikęs melagingą informaciją arba informacijos iš viso nėra pateikęs;
	11. aukciono dokumentus pateikė tas pats ūkio subjektas, įskaitant kai aukciono dokumentai pateikiami skirtingų ūkio subjektą sudarančių asmenų; tokiu atveju atmetami visų ūkio subjektą sudarančių asmenų, išskyrus asmenį, Tarnybai aukciono dokumentus pateikusį anksčiausiai (atsižvelgiant į aukciono žurnale nurodytą šio asmens pateiktų aukciono dokumentų pateikimo datą ir laiką), pateikti aukciono dokumentai; tuo atveju, jeigu anksčiausiai aukciono dokumentus pateikęs ūkio subjektą sudarantis asmuo pagal Aukciono taisyklių 31.1 papunktį atsisako dalyvauti aukcione, anksčiausiai pateikusiu Tarnybai aukciono dokumentus asmeniu laikomas tas asmuo, kuris aukciono dokumentus Tarnybai pateikė anksčiau (atsižvelgiant į aukciono žurnale nurodytą šio asmens pateiktų aukciono dokumentų pateikimo datą ir laiką) už visus likusius ūkio subjektą sudarančius asmenis.

**III. RADIJO DAŽNIŲ BLOKŲ NAUDOJIMO SĄLYGOS**

1. Leidimų turėtojų naudojamos antžeminės sistemas ir jų valdymas turi atitikti kibernetinio saugumo reikalavimus, nustatytus Lietuvos Respublikos kibernetinio saugumo įstatyme ir jo įgyvendinamuosiuose teisės aktuose.
2. Leidimų turėtojų antžeminių sistemų Tinklo valdymo centrai ne vėliau kaip iki 2025 m. turi būti dislokuoti Lietuvos Respublikos teritorijoje.
3. Leidimo naudoti A kategorijos radijo dažnių bloką turėtojas privalo užtikrinti šiuos minimalius antžeminių sistemų plėtros reikalavimus:
	1. ne vėliau kaip iki 2025 m. įdiegti ir užtikrinti 5G ryšį radijo dažnių (kanalų) naudojimo teritorijoje esančiuose valstybinės reikšmės magistraliniuose keliuose, nurodytuose Valstybinės reikšmės automobilių kelių sąraše, patvirtintame Lietuvos Respublikos Vyriausybės 1999 m. birželio 9 d. nutarimu Nr. 757 „Dėl Valstybinės reikšmės automobilių kelių sąrašo patvirtinimo“, valstybinės reikšmės magistralinėse geležinkelio linijose, oro ir jūrų uostuose teikiant ne mažesnės kaip 30 Mb/s duomenų perdavimo spartos elektroninių ryšių paslaugas (kai leidimu suteikta teisė naudoti du A kategorijos radijo dažnių blokus) arba ne mažesnės kaip 15 Mb/s duomenų perdavimo spartos elektroninių ryšių paslaugas (kai leidimu suteikta teisė naudoti vieną A kategorijos radijo dažnių bloką). Leidimų turėtojai šiame papunktyje numatytu terminu „Via Baltica“ transporto koridoriuje esant poreikiui pagal atitinkamus Europos telekomunikacijų standartų instituto (angl. *European Telecommunications Standards Institute, ETSI*) standartus (ETSI TS 122 261 V16.12.0  ar vėlesnes  versijas) turi įdiegti 5G ryšio sprendimus, kad būtų galima testuoti ir naudoti savivaldes transporto priemones.
	2. ne vėliau kaip per penkerius metus nuo leidimo išdavimo dienos įrengti antžemines sistemas ir sudaryti galimybę ne mažiau kaip 80 procentų leidime nurodytos radijo dažnių (kanalų) naudojimo teritorijos esančių namų ūkių gauti ne mažesnės kaip 30 Mb/s duomenų perdavimo spartos elektroninių ryšių paslaugas (kai leidimu suteikta teisė naudoti du A kategorijos radijo dažnių blokus) arba ne mažesnės kaip 15 Mb/s duomenų perdavimo spartos elektroninių ryšių paslaugas (kai leidimu suteikta teisė naudoti vieną A kategorijos radijo dažnių bloką).
4. Leidimo naudoti B kategorijos radijo dažnių bloką turėtojas privalo užtikrinti šiuos minimalius antžeminių sistemų plėtros reikalavimus – ne vėliau kaip per penkerius metus nuo leidimo išdavimo dienos įrengti antžemines sistemas ir sudaryti galimybę ne mažiau kaip 80 procentų leidime nurodytos radijo dažnių (kanalų) naudojimo teritorijos esančių namų ūkių gauti ne mažesnės kaip 15 Mb/s duomenų perdavimo spartos elektroninių ryšių paslaugas.
5. Šiame skyriuje paminėti plėtros įpareigojimai taikomi tik geografinėse vietovėse, kuriose yra išspręsti tarpvalstybinio koordinavimo klausimai su Lietuvos Respublikos kaimyninėmis valstybėmis.
6. Leidimo turėtojas privalo laikytis Radijo dažnių naudojimo plane, kituose teisės aktuose, tarptautinėse sutartyse ir (ar) susitarimuose ir Tarnybos nustatytų radijo dažnių (kanalų) naudojimo sąlygų.

**IV. PRIVALOMI PATEIKTI AUKCIONO DOKUMENTAI**

1. Aukciono dokumentai pateikiami viename voke Aukciono taisyklių 23 ir 25–27 punktuose nustatyta tvarka ir terminais, nurodytais skelbiant aukcioną.
2. Aprašo 23 punkte nurodytame voke pateikiamas aukciono dokumentų originalų rinkinys ir elektroninė laikmena su aukciono dokumentų skaitmeninėmis kopijomis. Aukciono dokumentų originalų rinkinys numeruojamas ir susiuvamas Aukciono taisyklėse nustatyta tvarka ir sąlygomis.
3. Privalomi pateikti aukciono dokumentai yra (tuo atveju, jei aukciono dokumentus pateikiantis ūkio subjektas yra asmenų grupė, aukciono dokumentus turi pateikti Aprašo 25.1.1 papunktyje nurodytas (-i) asmuo (-enys), kuris (-ie) naudos radijo dažnių blokus):
	1. aukciono dalyvio, jo vadovo ar įgalioto asmens pasirašytas prašymas leisti dalyvauti aukcione, kuriame nurodoma:
		1. aukciono dalyvio pavadinimas, kodas, buveinės adresas, o jei prašymą pateikia ūkio subjektas, kurį sudaro asmenų grupė, – asmens, kuris naudos radijo dažnių blokus ir kuriam bus išduotas leidimas aukciono laimėjimo atveju, pavadinimas, kodas; jei aukciono dalyvis yra fizinis asmuo – aukciono dalyvio vardas, pavardė, asmens kodas, adresas;
		2. aukcionui pateikiamų dokumentų sąrašas ir nurodomas kiekvieno dokumento lapų skaičius;
		3. informacija apie aukciono dalyvio įgaliotą atstovą (vardas, pavardė, pareigos, telefono ryšio numeris (-iai));
		4. elektroninio pašto adresas (-ai), kuriuo (-iais) aukciono dalyviui turi būti siunčiama visa su aukciono eiga susijusi informacija;
		5. patvirtinimas, kad aukciono dalyvis aukciono dokumentuose pateikė teisingą (nemelagingą) informaciją;
	2. aukciono dalyvio įgalioto atstovo įgaliojimus patvirtinantis dokumentas;
	3. aukciono dalyvio įstatų (jei jie yra) nuorašas, patvirtintas notaro ar aukciono dalyvio vadovo;
	4. užsienio valstybės juridinių asmenų registravimo įstaigos išduoto juridinio asmens įregistravimo pažymėjimo kopija, kurią privalo pateikti užsienio valstybių juridiniai asmenys, išskyrus užsienio valstybių juridinius asmenis, kurie yra įsiregistravę valstybės įmonėje Registrų centre;
	5. pilietybę patvirtinančio dokumento kopija, jei aukciono dalyvis yra fizinis asmuo;
	6. aukciono dalyvio dalyvių (akcininkų, narių, dalininkų ir pan.) sąrašas, kiekvieno iš jų dalyvių susirinkime turimų balsų skaičius ir dokumentai, patvirtinantys kiekvieno dalyvio, turinčio ne mažiau kaip 1/3 balsų dalyvių susirinkime, registracijos šalį, o jei toks aukciono dalyvio dalyvis yra fizinis asmuo – pilietybę patvirtinančio dokumento kopija;
	7. teritorinės valstybinės mokesčių inspekcijos pažyma ar valstybės įmonės Registrų centro išduotas dokumentas apie sumokėtus mokesčius į valstybės biudžetą ir fondus, kurių įplaukas administruoja Valstybinė mokesčių inspekcija prie Lietuvos Respublikos finansų ministerijos (toliau – Valstybinė mokesčių inspekcija), arba atitinkama šalies, kurioje konkurso dalyvis yra registruotas, kompetentingos institucijos pažyma (pažyma turi būti išduota ne anksčiau kaip prieš 1 (vieną) mėnesį iki aukciono dokumentų pateikimo Tarnybai dienos);
	8. valstybinio socialinio draudimo įstaigos pažyma ar valstybės įmonės Registrų centro išduotas dokumentas apie sumokėtus valstybinio socialinio draudimo mokesčius arba atitinkama valstybės, kurioje konkurso dalyvis yra registruotas, kompetentingos institucijos pažyma (pažyma turi būti išduota ne anksčiau kaip prieš 1 (vieną) mėnesį iki aukciono dokumentų pateikimo Tarnybai dienos);
	9. aukciono dalyvio aprašymas, įskaitant nuosavybės struktūrą, taip pat visų aukciono dalyvį sudarančių asmenų sąrašas, nurodant kiekvieno susijusio asmens pavadinimą, susiejimo pobūdį;
	10. valstybės įmonės Registrų centro išduotas dokumentas, kuris parodo, kad aukciono dalyvis nėra bankrutavęs, likviduojamas, jam nėra iškelta bankroto byla ir nevykdomas bankroto procesas ne teismo tvarka, arba užsienio valstybės registro, kuriame aukciono dalyvis registruotas, tvarkymo įstaigos išduotas dokumentas, kuris parodo, kad aukciono dalyviui nevykdomos analogiškos procedūros pagal valstybės, kurioje yra registruotas, įstatymus;
	11. laisvos formos deklaracija, kad aukciono dalyvis su kreditoriais nėra sudaręs taikos sutarties, nėra sustabdęs ar apribojęs savo veiklos, nesiekiama priverstinio likvidavimo procedūros ar susitarimo su kreditoriais, jam nėra iškelta restruktūrizavimo byla arba jo padėtis yra analogiška pagal valstybės, kurioje yra registruotas, įstatymus;
	12. garantinis raštas:
		1. garantinė suma turi būti lygi ............ (.............) Eur arba didesnė;
		2. minimalus garantinio rašto galiojimo terminas – 3 (trys) mėnesiai; aukciono dalyvis privalo pratęsti garantinio rašto galiojimo terminą likus ne mažiau kaip 1 (vienam) mėnesiui iki garantinio rašto galiojimo termino pabaigos;
		3. garantinio rašto gavėju turi būti nurodyta Tarnyba;
		4. garantinis raštas turi būti galiojantis ir galioti ne trumpiau nei iki kol laimėtojas sumokės Aprašo 66.1 papunktyje nurodytą pradinę įmokos dalį;
		5. jei aukciono dalyvis pateikia banko garantiją, ji turi būti suteikta Lietuvos Respublikoje registruoto banko, kuriam pačiam arba bankų grupei, kuriai jis priklauso, yra priskirtas ne žemesnis nei BBB- ilgalaikio skolinimosi reitingas, suteiktas „Fitch Ratings“ reitingų agentūros, arba kitos reitingų agentūros tokio paties lygio atitikmuo; jei aukciono dalyvis pateikia draudimo įmonės laidavimo raštą, jis turi būti pateikiamas kartu su laidavimo draudimo liudijimu (polisu);
	13. dokumentai, patvirtinantys, kad aukciono dalyvis ne mažiau kaip 5 (penkerius) pastaruosius metus nepertraukimai verčiasi viešųjų telefono ryšio paslaugų ir (arba) duomenų perdavimo paslaugų teikimu ir 2020 m. rugsėjo 30 d. turėjo ne mažiau kaip 20 000 (dvidešimt tūkstančių) abonentų, kuriems teikiamos šiame papunktyje nurodytos paslaugos.
4. Fiziniams asmenims netaikomi Aprašo 25.3, 25.4, 25.9 ir 25.10 papunkčių reikalavimai.
5. Aukcionas vyksta Lietuvos Respublikos valstybine kalba.
6. Prašymai paaiškinti (patikslinti) aukciono sąlygas Tarnybai pateikiami raštu. Tarnyba atsako į kiekvieną aukciono dalyvio rašytinį prašymą paaiškinti (patikslinti) aukciono sąlygas, jeigu prašymas gautas ne vėliau kaip prieš 10 darbo dienų iki aukciono dokumentų pateikimo termino pabaigos. Tarnyba į gautą prašymą paaiškinti (patikslinti) aukciono sąlygas atsako ne vėliau kaip per 5 darbo dienas nuo jo gavimo dienos. Aukciono sąlygų paaiškinimą (patikslinimą) Tarnyba taip pat skelbia Tarnybos interneto svetainės www.rrt.lt skyriaus „Aktualijos“ poskyryje „Viešieji konkursai ir aukcionai“, bet nenurodo, iš ko gavo prašymą paaiškinti (patikslinti) aukciono sąlygas.
7. Aukciono komisija (toliau – komisija) turi teisę reikalauti iš aukciono dalyvių papildomos informacijos dėl aukciono dokumentuose pateiktų duomenų ir (ar) pasiūlymų patikslinimo ir paaiškinimo.
8. Aukciono dokumentai turi būti pateikti aukciono sekretorei Tarnybos Teisės departamento ..................................................... (tel. (8 5) ............., el. paštas ..............................).
9. Pasibaigus aukciono dokumentų priėmimo terminui, Tarnyba per 1 darbo dieną Tarnybos interneto svetainės [www.rrt.lt](http://www.rrt.lt) skyriaus „Radijo spektras“ poskyryje „Radijo ryšio aktualijos“ paskelbia aukciono dalyvių sąrašą.

**V. PRANEŠIMAI**

1. Pranešimai pateikiami pagal Aprašo 2, 3 ir 4 prieduose nurodytas formas ir siunčiami elektroniniu paštu kaip lydraščio priedai. Lydraštis ir priedai aukciono dalyvio turi būti pasirašyti elektroniniu parašu. Elektroninis dokumentas turi atitikti vieną iš šių specifikacijų: ADOC-V1.0, patvirtintą Lietuvos archyvų departamento prie Lietuvos Respublikos Vyriausybės generalinio direktoriaus 2009 m. rugsėjo 7 d. įsakymu Nr. [V-60](file:///D%3A%5CIstatymai%20on%20Arvydas-rrd%5C700%20MHz%20aukciono%20apra%C5%A1as%5CADOC%20specifikacija.docx) „Dėl elektroniniu parašu pasirašyto elektroninio dokumento specifikacijos ADOC-V1.0 patvirtinimo“ (su 2016, 2018, 2019 ir 2020 m. pakeitimais), arba PDF-LT-V1.0, patvirtintą Lietuvos vyriausiojo archyvaro tarnybos įsakymu Nr. VE(1.3 E)-42 „Dėl elektroninio dokumento specifikacijos PDF-LT-V1.0 patvirtinimo“ (toliau, kartu – Specifikacijos). Pasirašant dokumentą kvalifikuotu elektroniniu parašu ADOC-V1.0 formatu, reikia užtikrinti, kad parašas apgaubtų visą dokumento turinį (lydraštį su visais priedais ir metaduomenimis), pasirašant PDF-LT-V1.0 formatu kiekvienas dokumentas (lydraštis ir kiekvienas priedas) pasirašomi atskirai. Elektroninių dokumentų metaduomenyse nurodomas aukciono dalyvio pavadinimas, kodas ir adresas pagal Specifikacijose nustatytus reikalavimus. Pasirašyti dokumentai turi būti suarchyvuoti į vieną archyvą 7-zip formatu, užšifruoti AES-256 metodu įvedant slaptažodį (rekomenduojame naudoti mažiausiai 12 simbolių slaptažodį, kurį sudarytų bent viena didžioji raidė, bent vienas skaičius ir bent vienas specialusis simbolis) ir išsiunčiami el. paštu. Kai tik el. paštu pateiktas archyvas yra gaunamas Tarnyboje, aukciono dalyvis gauna automatinę žinutę, kuria informuojama, kad jo siųstas elektroninis dokumentas yra gautas.
2. Elektroninius dokumentus su pranešimais registruoja aukciono sekretorius. Aukciono dalyviai per laikotarpį praėjus ne daugiau kaip 30 minučių nuo aukciono etapo pabaigos turi atsiųsti slaptažodžius skirtus atkoduoti pranešimus. Registruodamas elektroninį dokumentą su pranešimais, aukciono sekretorius žinute išsiunčia patvirtinimą, kuriame nurodoma, kad pranešimai priimti, jų priėmimo data ir laikas, aukciono sekretoriaus vardas, pavardė ir parašas.
3. Visi elektroniniai dokumentai, teikiami Tarnybai Aprašo nustatyta tvarka, turi atitikti Dokumentų teikimo Lietuvos Respublikos ryšių reguliavimo tarnybai taisyklių, patvirtintų Tarnybos direktoriaus 2004 m. rugsėjo 16 d. įsakymu Nr. 1V-292 „Dėl Dokumentų teikimo Lietuvos Respublikos ryšių reguliavimo tarnybai taisyklių patvirtinimo“, reikalavimus.
4. Elektroniniai dokumentai su pranešimais, gauti iš aukciono dalyvių, turi būti registruojami aukciono žurnale, kuriame nurodoma pranešimų gavimo data bei laikas ir aukciono dalyvio numeris, kuris suteikiamas kiekvienam aukciono dalyviui, registruojant Aprašo 23 punkte nurodytą voką su aukciono dokumentais. Elektroniniai dokumentai su pranešimais registruojami tik aukciono etapų metu.
5. Laikoma, kad pranešimai yra pateikti tą dieną ir tuo laiku, kai jie įregistruojami aukciono žurnale.
6. Aukciono sekretorius neturi teisės registruoti elektroninio dokumento su pranešimais, jeigu:
	1. pranešimai Tarnyboje gauti pasibaigus aukciono etapui;
	2. pranešimai pateikti nesilaikant Aprašo 32 punkte nurodytų reikalavimų;
	3. kodai atkoduoti pranešimams negauti arba gauti pasibaigus Aprašo 33 punkte nurodytam laikui.
7. Jei elektroninis dokumentas neregistruojamas, apie tai yra pranešama siuntėjui.

**VI. AUKCIONO VYKDYMAS**

1. Aukciono pradžia paskelbiama ir užklijuoti vokai su aukciono dokumentais atplėšiami 2021 m. ....... d. 14 val. 15 min. komisijos posėdyje.
2. Komisija Aukciono taisyklėse ir Apraše nustatyta tvarka išnagrinėja ir įvertina aukciono dokumentus ne vėliau kaip iki ...... m. ........... d. Šis terminas gali būti pratęstas vadovaujantis Lietuvos Respublikos elektroninių ryšių įstatymo 51 straipsnio 11 dalimi. Aukciono dokumentai, neatitinkantys Aukciono taisyklių 25 ir (ar) 26 punktų ir Apraše nurodytų reikalavimų, atmetami ir nenagrinėjami vadovaujantis Aukciono taisyklių 43 punktu ir Aprašo 16 punktu.
3. Komisijos posėdžiai, išskyrus Aprašo 39 ir 55 punktuose nurodytus komisijos posėdžius, yra nevieši ir vyksta nuotoliniu būdu naudojant elektroninių ryšių priemones (realiuoju laiku vaizdo ir garso konferencijos ryšiu), balsuojant ir protokolus pasirašant kvalifikuotu elektroniniu parašu. Nuotoliniu būdu priimant komisijos sprendimus, turi būti užtikrintas komisijos nario tapatybės ir jo balsavimo rezultatų nustatymas.
4. Aukciono dalyviai ne vėliau kaip kitą darbo dieną po komisijos posėdžio, kuriame buvo išnagrinėti ir įvertinti aukciono dokumentai, informuojami apie pirmojo aukciono etapo pradžios ir pabaigos datas ir laiką bei kito komisijos posėdžio datą ir laiką Aprašo 52 punkte nustatyta tvarka.
5. Pirmojo aukciono etapo metu aukciono dalyviai, laikydamiesi Aprašo 3 punkto reikalavimų, pateikia kainos pasiūlymus, kurie turi būti lygus Aprašo 4 punkte nurodytai pradinei kainai arba didesni už ją 10 000 (dešimties tūkstančių) Eur tikslumu. Šio punkto reikalavimai neužkerta kelio aukciono dalyviui pirmojo aukciono etapo metu nepateikti pranešimų
6. Kitų aukciono etapų metu aukciono dalyvis turi teisę:
	1. laikydamasis Aprašo 3 punkto reikalavimų, pateikti kainos pasiūlymus, kurie:
		1. turi būti didesni už ankstesniame aukciono etape nustatytą dėl to radijo dažnių bloko, dėl kurio teikiami kainos pasiūlymai, atitinkamus didžiausiosios kainos pasiūlymus arba Aprašo 4 punkte nurodytas pradines kainas, jei didžiausiosios kainos pasiūlymas nėra nustatytas, Aprašo 6 punkte nurodytu kainos didinimo žingsniu ar didesniu dydžiu 10 000 (dešimties tūkstančių) Eur tikslumu;
		2. turi būti didesni už šio aukciono dalyvio atitinkamus paskutinius iki radijo dažnių bloko atsisakymo pateiktą kainos pasiūlymus dėl šių radijo dažnių blokų kainos didinimo žingsniu ar didesniu dydžiu 10 000 (dešimties tūkstančių) Eur tikslumu, jei yra teikiamas kainos pasiūlymai dėl radijo dažnių blokų, kurių Aprašo 44.4 papunktyje nustatyta tvarka aukciono dalyvis buvo atsisakęs;
		3. negali viršyti Aprašo 5 punkte nurodytų atitinkamų ribinių kainų; aukciono dalyviui pateikus kainos pasiūlymus, viršijančius Aprašo 5 punkte nurodytas atitinkamas ribines kainas, laikoma, kad jo pateikti kainos pasiūlymai yra lygus Aprašo 5 punkte nurodytoms ribinėms kainoms; šis papunktis netaikomas, kai kainos pasiūlymai teikiami pagal Aprašo 53 punktą paskelbto paskutinio aukciono etapo dėl tam tikrų radijo dažnių blokų metu;
	2. laikydamasis Aprašo 44.1 papunktyje nustatytų reikalavimų, pateikti kainos pasiūlymus dėl radijo dažnių blokų, kurių Aprašo 44.4 papunktyje nustatyta tvarka buvo atsisakęs;
	3. nepateikti kainos pasiūlymų; šiuo atveju laikoma, kad galioja paskutiniai aukciono dalyvio pateikti kainos pasiūlymai dėl atitinkamų radijo dažnių blokų;
	4. atsisakyti radijo dažnių blokų, jei aukciono dalyvis nėra pirmaujantis didžiausiosios kainos siūlytojas dėl tų radijo dažnių blokų; tai neužkerta kelio aukciono dalyviui tame pačiame aukciono etape pateikti kainos pasiūlymus dėl kitų radijo dažnių blokų ar kituose aukciono etapuose pateikti kainos pasiūlymus dėl atsisakytų radijo dažnių blokų laikantis Aprašo 44.1 papunktyje nustatytų sąlygų;
	5. vieną kartą per 12 (dvylika) aukciono etapų pateikti prašymą padaryti aukciono pertrauką; tai neužkerta kelio aukciono dalyviui tame pačiame aukciono etape pateikti kainos pasiūlymus dėl tam tikrų radijo dažnių blokų ar atsisakyti radijo dažnių blokų laikantis Apraše nustatytų sąlygų.
7. Vieno aukciono etapo metu aukciono dalyviui pateikus keletą elektroninių dokumentų su pranešimais yra nagrinėjami tik vėliausiai pateikti pranešimai, o kiti pranešimai nenagrinėjami .
8. Komisijos posėdžių metu komisijos nariai atkoduoja pranešimus, įvertina pranešimų atitiktį Aprašo 32, 34, 43 punktuose, 44.1 ir 44.4 papunkčiuose nurodytiems reikalavimams ir komisijos posėdžio protokole nurodo aukciono dalyvių paskutiniame ir anksčiau vykusiuose aukciono etapuose pateiktus kainos pasiūlymus ir kitus pranešimus, nustato didžiausiosios kainos pasiūlymą, didžiausiosios kainos siūlytojų skaičių ir pirmaujantį didžiausiosios kainos siūlytoją dėl kiekvieno radijo dažnių bloko, kito aukciono etapo pradžios ir pabaigos datas ir laiką bei kito komisijos posėdžio datą ir laiką.
9. Tą pačią dieną gali būti vykdomi ne daugiau kaip 3 (trys) aukciono etapai. Aukciono etapo metu aukciono dalyviui pateikus Aprašo 44.5 papunktyje nurodytą prašymą, tarp paskutinio įvykusio aukciono etapo pabaigos dienos ir naujai skelbiamo aukciono etapo pradžios dienos daroma 1 (vienos) darbo dienos pertrauka.
10. Komisija gali atmesti ir nenagrinėti pranešimų, jeigu nustatoma, kad jie neatitinka Aprašo 32, 34, 43 punktuose, 44.1.1, 44.1.2, 44.4 papunkčiuose nurodytų reikalavimų, taip pat negalima atpažinti pranešimų turinio. Tokiu atveju yra laikoma, kad galioja paskutinis aukciono dalyvio pateiktas kainos pasiūlymas. Aukciono dalyvis apie jo pateikto pranešimo atmetimą ir atmetimo priežastis yra informuojamas Aprašo 52 punkte nustatyta tvarka.
11. Jeigu komisijos posėdžio metu paaiškėja, kad yra du ar daugiau didžiausiosios kainos siūlytojų dėl to paties radijo dažnių bloko, komisija iš jų nustato pirmaujantį didžiausiosios kainos siūlytoją pagal šiuos kriterijus pirmenybės tvarka:
	1. aukciono dalyvis, pateikęs garantinį raštą didesnei sumai;
	2. aukciono dalyvis, visų vykusių aukciono etapų metu pateikęs daugiau įvertintų kainos pasiūlymų;
	3. aukciono dalyvis, kurio aukciono dokumentai, vadovaujantis Aukciono taisyklių 28 punkte nurodytame aukciono žurnale užfiksuotais duomenimis, buvo įregistruoti anksčiau.
12. Tuo atveju, jeigu komisijos posėdžio metu paaiškėja, kad dėl tam tikro radijo dažnių bloko yra tik vienas didžiausiosios kainos siūlytojas, jis laikomas pirmaujančiu didžiausiosios kainos siūlytoju dėl to radijo dažnių bloko.
13. Komisija turi teisę reikalauti iš aukciono dalyvių papildomos informacijos dėl pranešimuose pateiktų duomenų ir (ar) pasiūlymų patikslinimo ir (ar) paaiškinimo.
14. Aukciono sekretorius ne vėliau kaip kitą darbo dieną po komisijos posėdžio, jei komisija nenusprendžia kitaip, informuoja kiekvieną aukciono dalyvį jo prašyme leisti dalyvauti aukcione nurodytu (-ais) elektroninio pašto adresu (-ais), kuriuo (-iais) turi būti siunčiama visa su aukciono eiga susijusi informacija, apie dėl kiekvieno radijo dažnių bloko gautą didžiausiosios kainos pasiūlymą ir didžiausiosios kainos siūlytojų skaičių arba apie tai, kad aukciono etapo metu nebuvo gauta pranešimų, apie tai, kad tas aukciono dalyvis yra pirmaujantis didžiausiosios kainos siūlytojas dėl tam tikro radijo dažnių blokų paketo (siunčiama tik tam aukciono dalyviui), informacija, ar aukciono etapo metu buvo gauta prašymų padaryti aukciono pertrauką, kito aukciono etapo pradžios ir pabaigos datas ir laiką, kad kitas aukciono etapas skelbiamas paskutiniu arba neskelbiamas, kito komisijos posėdžio datą ir laiką. Kita aukciono informacija yra laikoma konfidencialia ir viešai neskelbiama.
15. Jeigu aukciono etapo metu didžiausiosios kainos pasiūlymas dėl tam tikro radijo dažnių bloko pasiekia ribinę kainą, komisija paskelbia kitą aukciono etapą dėl šio radijo dažnių bloko paskutiniu. Šiame punkte nurodytu atveju įvykus paskutiniam aukciono etapui, aukciono dalyvis, nepripažintas pirmaujančiu didžiausiosios kainos siūlytoju dėl to radijo dažnių bloko, turi teisę kituose aukciono etapuose teikti kainos pasiūlymus dėl kito radijo dažnių bloko.
16. Komisija neskelbia kito aukciono etapo ir apie tai Aprašo 52 punkte nustatyta tvarka informuoja kiekvieną aukciono dalyvį, kai komisijos posėdžio metu nustatoma, kad per du paskutinius aukciono etapus nėra pateikta nė vieno registruoto elektroninio dokumento.
17. Aprašo 53 punkte nurodytu atveju įvykus paskutiniam aukciono etapui dėl radijo dažnių blokų ir (arba) Aprašo 54 punkte nurodytu atveju, komisija posėdžio metu, į kurį kviečiami aukciono dalyviai, nustato laimėtojus. Laimėtoju pripažįstamas pirmaujantis didžiausiosios kainos siūlytojas dėl tam tikro radijo dažnių bloko. Radijo dažnių blokų pasiskirstymas tarp laimėtojų įforminamas komisijos posėdžio protokolo prieduose, kuriuos pasirašo atitinkamų radijo dažnių blokų laimėtojai.
18. Jei Aprašo 55 punkte nurodytame komisijos posėdyje laimėtojais pripažinti aukciono dalyviai nedalyvauja komisijos sprendimu Aprašo 55 punkte nurodytas komisijos posėdis gali būti vieną kartą atidėtas. Laimėtojui pakartotinai nedalyvaujant komisijos posėdyje arba dalyvaujant jo atstovui, neturinčiam įgaliojimų laimėtojas netenka teisės į laimėtus radijo dažnių blokus. Apie komisijos posėdžio atidėjimą ir nedalyvavimo jame pasekmes laimėtojai informuojami Aprašo 52 punkte nustatyta tvarka.
19. Komisija turi teisę reikalauti iš didžiausiosios kainos siūlytojų ir (arba) pirmaujančių didžiausiosios kainos siūlytojų papildomos informacijos, reikalingos pirmaujančiam didžiausiosios kainos siūlytojui ir (ar) laimėtojui nustatyti.
20. Kiekvieno laimėtojo didžiausiosios kainos pasiūlymas, kurio pagrindu jis buvo pripažintas laimėtoju, laikomas jo įsipareigojimu ir mokamas į valstybės biudžetą Aukciono taisyklėse ir Apraše nustatyta tvarka.
21. Aukciono dalyviui, netekusiam teisės dalyvauti aukcione ar nepripažintam laimėtoju, taip pat laimėtojui, sumokėjusiam Aprašo 66.1 papunktyje nurodytą pradinę įmokos dalį, išduodamas raštiškas Tarnybos patvirtinimas, kad Tarnyba atsisako savo teisių pagal garantinį raštą. Garantinis raštas grąžinamas aukciono dalyvio, netekusio teisės dalyvauti aukcione ar nepripažinto laimėtoju, taip pat laimėtojo, sumokėjusio Aprašo 66.1 papunktyje nurodytą pradinę įmokos dalį, pareikalavimu.
22. Atsiradus ir (ar) paaiškėjus aplinkybių, turinčių reikšmės aukciono vykdymui, Tarnyba, komisijos siūlymu arba savo iniciatyva, turi teisę motyvuotu sprendimu atidėti ar sustabdyti aukciono vykdymą. Tarnybos motyvuotame sprendime atidėti aukciono vykdymą nurodomas terminas, iki kada yra atidedamas aukciono vykdymas. Aukciono vykdymas sustabdomas neapibrėžtam laikui ir atnaujinamas Tarnybos sprendimu išnykus aplinkybėms, dėl kurių aukciono vykdymas buvo sustabdytas, komisijos prašymu arba Tarnybos iniciatyva.

**VII. AUKCIONO DALYVIO REGISTRACIJOS UŽMOKESTIS**

1. Aukciono dalyvio registracijos užmokestis – 817,23 Eur (aštuoni šimtai septyniolika eurų ir dvidešimt trys euro centai). Pridėtinės vertės mokestis nemokamas.
2. Aukciono dalyvio registracijos užmokestis pervedamas į Tarnybos sąskaitą Nr. LT827300010002410679, banko kodas 73000, AB banke „Swedbank“ iki pateikiant aukciono dokumentus.
3. Dokumentas, patvirtinantis, jog sumokėtas aukciono dalyvio registracijos užmokestis, arba jo kopija pateikiamas Tarnybai kartu su Aprašo 23 punkte nurodytu voku.
4. Aukciono dalyvio registracijos užmokestis aukciono dalyviams negrąžinamas.

**VIII. ATSISKAITYMAS UŽ AUKCIONE SUTEIKTĄ TEISĘ NAUDOTI**

**RADIJO DAŽNIŲ BLOKUS**

1. Pradinę įmokos dalį ir likusias įmokos dalis, nurodytas Aprašo 66 punkte, laimėtojas turi sumokėti nurodydamas įmokos kodą „7290 (Kitos įplaukos į valstybės biudžetą)“ į Valstybinės mokesčių inspekcijos **biudžeto pajamų surenkamąją sąskaitą**, skelbiamą šios institucijos interneto svetainėje adresu: http://www.vmi.lt.
2. Įmokos mokėjimas yra išskaidomas:
	1. pradinė įmokos dalis sudaro .......... (...........) procentų įmokos ir turi būti sumokama Aukciono taisyklių 55 punkte nustatyta tvarka;
	2. likusi įmokos dalis proporcingai išskaidoma ... (........) metų terminui, o kiekviena įmokos dalis turi būti sumokama kasmet iki einamųjų metų spalio 31 d., pradedant nuo 2021 m.
3. Laimėtojui Aprašo 66.1 papunktyje nurodytu terminu nesumokėjus Aprašo 66.1 papunktyje nurodytos pradinės įmokos dalies arba nepateikus Tarnybai dokumento apie pradinės įmokos dalies sumokėjimą, Tarnyba įgyja teisę į garantinę sumą.

\_\_\_\_\_\_\_\_\_\_\_\_\_\_

Aukciono suteikti teisę naudoti radijo dažnius (kanalus) iš 713–788 MHz radijo dažnių juostos sąlygų aprašo 1 priedas

**TARPTAUTINIO KOORDINAVIMO REIKALAVIMAI ANTŽEMINIŲ SISTEMŲ SIGNALO LYGIUI**

1. Antžeminių sistemų bazinių stočių elektromagnetinio lauko stipris virš žemės paviršiaus pagal naujausios redakcijos ITU-R rekomendaciją P.1546 *„Method for point-to-area predictions for terrestrial services in the frequency range 30 MHz to 3 000 MHz*“ (su 10 procentų laiko ir 50 procentų vietos tikimybe):
	1. 738-788 MHz radijo dažnių juostoje ties linija, 6 kilometrus nutolusia nuo Lietuvos Respublikos ir Baltarusijos Respublikos valstybių sienos į Baltarusijos Respublikos teritoriją 5 MHz pločio radijo dažnių juostoje 3 metrų aukštyje negali viršyti 41 dB(µV/m);
	2. 738-788 MHz radijo dažnių juostoje ties Lietuvos Respublikos ir Baltarusijos Respublikos valstybių siena 5 MHz pločio radijo dažnių juostoje 3 metrų aukštyje negali viršyti 59 dB(µV/m);
	3. 736-744 MHz radijo dažnių juostoje negali viršyti 24 dB(µV/m)/8 MHz (agreguotas lauko stipris skaičiuojamas naudojant galių sumavimo metodą) 10 m aukštyje Baltarusijos Respublikos teritorijoje esančiuose taškuose, kurių geografinės koordinatės pateiktos BR IFIC (Terrestrial Services).
	4. 786,5-789,5 MHz radijo dažnių juostoje negali viršyti 42 dB(µV/m)/3 MHz 10 m aukštyje Baltarusijos Respublikos teritorijoje esančiuose taškuose, kurių geografinės koordinatės pateiktos BR IFIC (Terrestrial Services).
	5. xx-yy MHz radijo dažnių juostoje negali viršyti zz dB(µV/m)/3 MHz ww metrų aukštyje (agreguotas lauko stipris skaičiuojamas naudojant galių sumavimo metodą) Rusijos Federacijos teritorijoje esančiuose taškuose, kurių geografinės koordinatės pateiktos BR IFIC (Terrestrial Services).
2. Kol nebus išjungtos šiaurės vakarinėje Baltarusijos Respublikos dalyje 59 televizijos kanalu (774—782 MHz) veikiančios antžeminės televizijos transliavimo stotys, antžeminių sistemų bazinių stočių elektromagnetinio lauko stipris 774—782 MHz radijo dažnių juostoje negali viršyti 38 dB(μV/m)/5 MHz 10 m aukštyje virš žemės paviršiaus  (su 1 proc. laiko ir 50 proc. vietos tikimybe) ties valstybės sienos su Baltarusijos Respublika atkarpa, esančia tarp taško 25°E48′ rytų ilgumos ir 54°10′ šiaurės platumos ir taško 26°04′ rytų ilgumos ir 54°57′ šiaurės platumos.

\_\_\_\_\_\_\_\_\_\_\_\_\_\_

Aukciono suteikti teisę naudoti radijo dažnius (kanalus) iš 713–788 MHz radijo dažnių juostos sąlygų aprašo 2 priedas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(aukciono dalyvio pavadinimas ir juridinio asmens kodas arba vardas ir pavardė)

Lietuvos Respublikos ryšių reguliavimo tarnybai

Algirdo g. 27A, LT-03219 Vilnius

tel. (8 5) 210 5623, faks. (8 5) 216 1564, el. paštas rrt@rrt.lt

**PRANEŠIMAS APIE KAINOS PASIŪLYMUS**

 \_\_\_\_\_\_\_\_\_\_\_\_Nr. \_\_\_\_\_\_\_\_\_\_\_\_\_\_

 (data)

\_\_\_\_\_\_\_\_\_\_\_\_\_\_\_

(sudarymo vieta)

|  |  |  |
| --- | --- | --- |
| **Radijo dažnių bloko numeris** | **Radijo dažnių juostos** | **Kainos pasiūlymas1, EUR****(rašomas skaičiais ir žodžiais)** |
| A1 | 713–723 MHz ir 768–778 MHz |  |
| A2 | 723–728 MHz ir 778–783 MHz |  |
| A3 | 728–733 MHz ir 783–788 MHz |  |
| B1 | 738–743 MHz |  |
| B2 | 743–748 MHz |  |
| B3 | 748–753 MHz |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 Aukciono dalyvis (įskaitant su juo susijusius asmenis) aukciono metu gali teikti kainos pasiūlymus tik dėl vieno arba dviejų A kategorijos radijo dažnių blokų ir (arba) vieno B kategorijos radijo dažnių bloko. Aukciono dalyvis, teikiantis kainos pasiūlymus dėl dviejų A kategorijos radijo dažnių blokų, vienu metu gali būti pateikęs kainos pasiūlymus tik dėl radijo dažnių blokų Nr. A2 ir Nr. A3.

Aukciono suteikti teisę naudoti radijo dažnius (kanalus) iš 713–788 MHz radijo dažnių juostos sąlygų aprašo 3 priedas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(aukciono dalyvio pavadinimas ir juridinio asmens kodas arba vardas ir pavardė)

Lietuvos Respublikos ryšių reguliavimo tarnybai

Algirdo g. 27A, LT-03219 Vilnius

tel. (8 5) 210 5623, faks. (8 5) 216 1564, el. paštas rrt@rrt.lt

**PRANEŠIMAS APIE RADIJO DAŽNIŲ BLOKŲ PAKETO ATSISAKYMĄ**

\_\_\_\_\_\_\_\_\_\_\_\_Nr. \_\_\_\_\_\_\_\_\_\_\_\_\_\_

 (data)

\_\_\_\_\_\_\_\_\_\_\_\_\_\_\_

(sudarymo vieta)

|  |  |  |
| --- | --- | --- |
| **Radijo dažnių bloko** **numeris** | **Radijo dažnių juostos** | **Radijo dažnių blokas, kurio aukciono dalyvis atsisako** **(pasirinktą radijo dažnių bloką pažymėti kryželiu)** |
| A1 | 713–723 MHz ir 768–778 MHz | [ ]  |
| A2 | 723–728 MHz ir 778–783 MHz | [ ]  |
| A3 | 728–733 MHz ir 783–788 MHz | [ ]  |
| B1 | 738–743 MHz | [ ]  |
| B2 | 743–748 MHz | [ ]  |
| B3 | 748–753 MHz | [ ]  |

Aukciono suteikti teisę naudoti radijo dažnius (kanalus) iš 713–788 MHz radijo dažnių juostos sąlygų aprašo 4 priedas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(aukciono dalyvio pavadinimas ir juridinio asmens kodas arba vardas ir pavardė)

Lietuvos Respublikos ryšių reguliavimo tarnybai

Algirdo g. 27A, LT-03219 Vilnius

tel. (8 5) 210 5623, faks. (8 5) 216 1564, el. paštas rrt@rrt.lt

**PRAŠYMAS**

**DĖL AUKCIONO PERTRAUKOS**

\_\_\_\_\_\_\_\_\_\_\_\_Nr. \_\_\_\_\_\_\_\_\_\_\_\_\_\_

 (data)

\_\_\_\_\_\_\_\_\_\_\_\_\_\_\_

(sudarymo vieta)

Prašome padaryti aukciono pertrauką.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_